ยืนยัน กรมธรรม์ประกันภัยโควิด แบบเจอ จ่าย จบ ยังให้ความคุ้มครองปกติ สามารถเคลมประกันภัยกับบริษัทประกันภัยได้
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากกรณีบริษัท อาคเนย์ประกันภัย จำกัด (มหาชน) กับพวกยื่นฟ้อง คปภ. โดยขอให้ยกเลิกเงื่อนไขการใช้สิทธิบอกเลิกกรมธรรม์ประกันภัย COVID-19 แบบ เจอ จ่าย จบ นั้น ในระหว่างที่ศาลปครองกลาง ยังไม่ได้รับฟ้องและมีคำสั่งให้คุ้มครองชั่วคราว กรมธรรม์ประกันภัยโควิด-19 แบบเจอ จ่าย จบ จะยังคงมีผลใช้บังคับและให้ความคุ้มครองตามปกติ กรณีผู้เอาประกันภัยติดเชื้อโควิดและมีหลักฐานยืนยัน ก็สามารถเคลมกับบริษัทประกันภัยที่ฟ้องคดีได้ หากต่อมาศาลฯรับฟ้องและมีคำสั่งคุ้มครองชั่วคราว บริษัทประกันภัย จะนำมาเป็นเครื่องมือในการยกเลิกสัญญากับผู้เอาประกันภัย และจะทำให้ผู้เอาประกันภัยโควิด กว่า 10 ล้านคน ต้องถูกลอยแพอย่างแน่นอน อย่างไรก็ตาม สำนักงาน คปภ. พร้อมยืนหยัดเคียงข้างประชาชน โดยจะต่อสู้คดีจนถึงที่สุด เพื่อคุ้มครองและปกป้องสิทธิประโยชน์ของผู้เอาประกันภัย เพื่อไม่ให้เกิดบรรทัดฐานใหม่โดยผลักภาระกลับไปให้กับประชาชนและผู้เอาประกันภัย เพราะจะเป็นการทำลายความเชื่อมั่นของประชาชนที่มอบให้บริษัทประกันภัยในการบริหารจัดการความเสี่ยงเลขาธิการ คปภ. กล่าวเพิ่มเติมว่า จะเชิญบริษัทประกันภัยมาประชุมเพื่อทำความเข้าใจ พร้อมทั้งขอให้ประชาชนมีความเชื่อมั่นและมั่นใจว่า ระหว่างที่ศาลปกครองกลาง ยังไม่มีคำวินิจฉัยออกมา บริษัทประกันภัยทุกบริษัท จะต้องดูแลประชาชนผู้เอาประกันภัยโควิด แบบเจอ จ่าย จบ ตามเงื่อนไข เพื่อไม่ให้เกิดความสับสนและไม่ให้กระทบต่อความเชื่อมั่นของประชาชนต่อระบบประกันภัย